Author: lubor.lysak@normoff.gov.sk
Last saved by: Koško Ján

Dôvodová správa

A. Všeobecná časť

Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody emisií hluku zariadení používaných vo vonkajšom priestore (ďalej len „návrh nariadenia vlády Slovenskej republiky“) predkladá predseda Úradu pre normalizáciu, metrológiu a skúšobníctvo Slovenskej republiky na základe úlohy B.1. uznesenia vlády Slovenskej republiky č. 607/2018 ako splnenie úlohy č. 6 v mesiaci marec vyplývajúcej z Plánu legislatívnych úloh vlády Slovenskej republiky na rok 2019. 
Návrh nariadenia vlády Slovenskej republiky je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. Dôvodom vypracovania návrhu nariadenia vlády Slovenskej republiky je skutočnosť, že nariadenie vlády Slovenskej republiky č. 222/2002 Z. z., ktorým sa ustanovujú podrobnosti o základných požiadavkách a postupoch posudzovania zhody emisií hluku zariadení používaných 
vo vonkajšom priestore v znení nariadenia vlády Slovenskej republiky č. 26/2006 Z. z. (ďalej len „nariadenie vlády č. 222/2002 Z. z.“) bude ku dňu 02. 04. 2019 zrušené na základe ustanovenia 
§ 31 ods. 4 zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“). Potreba zrušenia nariadenia vlády č. 222/2002 Z. z. a jeho nahradenia novým všeobecne záväzným právnym predpisom vyplynula z prijatia nového rámcového zákona o posudzovaní zhody, ktorý nahradil zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov, na vykonávanie ktorého bolo nariadenie vlády č. 222/2002 Z. z. ustanovené. 
Návrh nariadenia vlády Slovenskej republiky bude vychádzať z požiadaviek harmonizovanej európskej legislatívy a z požiadaviek aplikačnej praxe, pričom bude rovnako ako nariadenie vlády č. 222/2002 Z. z. predstavovať transpozíciu smernice Európskeho parlamentu a Rady 2000/14/ES z 8. mája 2000 týkajúcu sa aproximácie právnych predpisov členských štátov vzhľadom na emisiu hluku v prostredí pochádzajúcu zo zariadení používaných vo voľnom priestranstve (Mimoriadne vydanie Ú. v. EÚ, kap. 13/zv. 25; Ú. v. ES L 162, 3.7.2000) v platnom znení (ďalej len „smernica 2000/14/ES v platnom znení“) a bude technickým predpisom z oblasti posudzovania zhody podľa § 2 písm. e) zákona o posudzovaní zhody. Návrh bude upravovať uvedenie určených výrobkov na trh, posudzovanie zhody, povinnosti výrobcov a splnomocnených zástupcov výrobcov, autorizáciu a notifikáciu, požiadavky kladené na zariadenia, ktoré sú určenými výrobkami ako aj ich vymedzenie, označenie CE, ES  vyhlásenie o zhode a dohľad nad trhom. Cieľom predloženého návrhu nariadenia vlády Slovenskej republiky je zároveň odstránenie duplicitnej právnej úpravy v oblasti posudzovania zhody určených výrobkov, ktorými sú zariadenia používané vo vonkajšom priestore a ktoré zaťažuje hlukom okolité prostredie. 
Transpozícia smernice 2000/14/ES v platnom znení je v súčasnosti zabezpečená nariadením vlády Slovenskej republiky č. 222/2002 Z. z. ako aj rámcovým zákonom o posudzovaní zhody.
Z dôvodu zjednotenia problematiky ustanovenej v zákone o posudzovaní zhody a precizovania niektorých pojmov a ustanovení sa niektoré ustanovenia nariadenia vlády Slovenskej republiky č. 222/2002 Z. z. stali duplicitnými. Navrhovaným nariadením vlády Slovenskej republiky 
sa zabezpečuje prepojenie na rámcový zákon o posudzovaní zhody najmä v častiach upravujúcich povinnosti hospodárskych subjektov, autorizáciu a notifikáciu, práva a povinnosti autorizovaných osôb a dohľad nad trhom, čím sa zabezpečí odstránenie duplicitnej právnej úpravy. Návrh nariadenia vlády Slovenskej republiky bude obsahovať ustanovenia, ktoré predstavujú osobitnú úpravu v predmetnej oblasti určené osobitosťou regulovaných určených výrobkov, ako aj ustanovenia upravujúce prepojenie daných povinností, požiadaviek alebo inštitútov na zákon o posudzovaní zhody tak, aby bola zachovaná kompatibilita právneho poriadku Slovenskej republiky s právom Európskej únie.
Návrh nariadenia vlády Slovenskej republiky je technickým predpisom z oblasti posudzovania zhody.
Návrh nariadenia vlády Slovenskej republiky nemá vplyv na rozpočet verejnej správy, má vplyv na podnikateľské prostredie, nemá sociálny vplyv, vplyv na životné prostredie, na informatizáciu spoločnosti, ani na služby verejnej správy pre občana. 
Návrh nariadenia vlády Slovenskej republiky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.